**UNIVERSITATEA DIN PETROȘANI**

**FACULTATEA DE MINE**

**PROGRAM MANAGERIAL**

**Funcţia: Director departament INGINERIE MINIERǍ, TOPOGRAFIE ŞI CONSTRUCŢII**

**Durata mandatului: 5 ani (2024-2029)**

**Candidat: Conf.univ.dr.ing. FILIP Ofelia-Larisa**

**INTRODUCERE**

Departamentul *Inginerie Minieră, Topografie și Construcții* are un rol determinant în cadrul Universității din Petroșani și al Facultății de Mine.

În acest sens, activitatea departamentului trebuie să corespundă obiectivelor strategice ale acestora pe fondul tendințelor învățământului superior manifestate la nivel național, european și internațional.

 Decizia de a candida pentru funcția de Director al Departamentului de Inginerie Minieră, Topografie și Construcții a fost motivată prin aducerea unei contribuții consistente la excelența instituției, la activitățile, rezultatele și performanțele membrilor săi.

 Colectivul Departamentului de Inginerie Minieră, Topografie și Construcții este format din cadre didactice de mare valoare, atât profesională cât și umană, astfel că mă simt onorată că au încurajat intenția mea de a candida.

 Intenționez să mă implic constant la promovarea valorii instituției din care fac parte dar și creșterea capacității de absorbție a studenților**.**

**MOTIVAȚIE**

Din perspectiva funcţiei vizate, şi anume aceea de Director de Departament, cele mai importante calităţi care merită subliniate şi care, cred, sunt relevante pentru această poziţie ar fi următoarele:

* Sunt o persoană organizată şi ordonată în chestiuni birocratic-administrative;
* Sunt o persoană muncitoare, dispusă la efort (fizic şi intelectual);
* Sunt o persoană care se implică, dornică să ajute şi să schimbe lucrurile în bine;
* Sunt o persoană deschisă, care crede în dialog;
* Am dobîndit o experienţă administrativă consistentă ca director (ianuarie 2020-ianuarie 2024).

Am o activitate profesională de peste 22 ani în învățământul universitar evoluând de la gradul didactic de preparator la cel de conferențiar.

Experiența aceasta îmi dă șansa de a colabora cu succes în relația cu colegii, studenții factorii decizionali din facultate, universitate și din afara acesteia.

Mă consider o alternativă credibilă în fața colegilor mei sub aspectul reprezentativității, a prestigiului științific și didactic, a calității morale și nu în ultimul rând al aptitudinilor manageriale.

Sunt o persoană care urmărește principiile de consultare a subordonaților, discutarea onestă și luarea unor hotărâri doar după clarificarea problemelor.

**OBIECTIVE PROPUSE LA NIVELUL DEPARTAMENTULUI**

Proiectul managerial pe care îl propun s-a născut la intersecţia dintre perspectivele şi provocările care se conturează la orizont, pe de o parte, şi neîmplinirile sau reuşitele parţiale ale mandatului anterior. Pe lângă activităţile şi sarcinile specifice care intră în atribuţiile directorului de departament (FAZ-uri, planuri de învăţământ, state de funcţii, concursuri didactice etc.), există câteva proiecte şi provocări asupra cărora îmi propun să mă concentrez:

**ACTIVITATEA DIDACTICĂ**

Activitatea didactică reprezintă modalitatea principală de transmitere a cunoștințelor, competențelor și valorilor și poate fi definită prin prisma a trei componente: oferta educațională, procesul de învățământ, conținuturile didactice și forma de livrare a lor.

* Antrenarea întregului colectiv în activități specifice Departamentului Inginerie Minieră, Topografie și Construcții și luarea deciziilor numai după consultarea membrilor și Consiliului departamentului.
* Asigurarea unui climat de încredere și colegialitate în care membrii departamentului să-și exprime liber opiniile, sugestiile și propunerile.
* Promovarea respectului reciproc între colegi, indiferent de funcție sau gradul didactic.
* Încurajarea performanței în procesul didactic și de cercetare.
* Transparență în procesul decizional.
* Preocuparea pentru atragerea unor absolvenți de liceu prin prezentări ale domeniilor de învățământ în licee.
* Promovarea echitabilă a cadrelor didactice din Departamentul de Inginerie Minieră, Topografie și Construcții pe funcții didactice superioare conform prevederilor legale și standardelor interne.
* Întreținerea și modernizarea permanentă a spațiilor din cadrul departamentului și nu numai.
* Conservarea specializărilor acreditate şi adaptarea lor la noile cerinţe prin întocmirea dosarelor de obținere a acreditării și de reacreditare periodică a programelor de studii, de licență și masterat.
* Colaborarea fructuoasă cu departamente din cadrul facultăţii, respectiv susţinerea şi iniţierea unor parteneriate cu mediul universitar românesc şi internaţional de profil.
* Continuarea politicii de ocupare a posturilor didactice vacante, cu menținerea raportului dintre posturile de profesor/conferențiar și cele de șef lucrări/asistent.
* Reprezentarea departamentului, promovarea intereselor acestuia în fața structurilor de conducere și implicarea activă în rezolvarea problemelor cu care se confruntă membrii departamentului.
* Sprijinirea inițiativelor membrilor departamentului ce pot avea un impact pozitiv asupra activității departamentului.
* Sporirea receptivității cadrelor didactice la sugestiile și recomandările studenților.
* Stimularea interesului studenților pentru programele de studii și implicarea acestora în activități extracurriculare.

**ACTIVITATEA DE CERCETARE**

Creșterea vizibilității naționale și internaționale a cercetării din cadrul departamentului trebuie să fie, alături de activitatea didactică, o preocupare majoră și constantă a membrilor colectivului departamentului.

* Implicarea membrilor din departament atât în activitățile academice cât și de cercetare.
* Creșterea numărului de participări la manifestări științifice naționale și internaționale.
* Implicarea participării membrilor departamentului inclusiv a studenților și doctoranzilor în proiecte și programe de schimburi academice cu universități de la noi din țară sau din străinătate.
* Dezvoltarea unor relații de cooperare reciproc avantajoase cu instituții de învățământ și de cercetare din domenii similare sau complementare celor din departament.
* Susținerea publicațiilor universității: Revista Minelor, Analele Universității din Petroșani.
* Participarea tuturor membrilor departamentului la simpozioanele universității, Simpozion știintific internațional multidisciplinar Universitaria Simpro și la Simpozionul național studențesc Geoecologia.
* Sprijinirea calităţii cercetării a căror rezultate să fie materializate prin publicarea de articole în reviste de specialitate cotate ISI.
* Organizarea la nivelul departamentului de manifestări științifice cu tematică specifică (workshop-uri, mese rotunde) cu participarea specialiștilor din țară și din străinătate.
* Implicarea în desfășurarea procesului educațional a specialiștilor din mediul economic (vizite ale studenților la întreprinderi de profil, implicarea specialiștilor în coordonarea în parteneriat a lucrărilor de diplomă ale absolvenților);
* Antrenarea studenţilor cei mai buni în activitatea de cercetare prin participarea lor la cercurile ştiinţifice studenţeşti şi cooptarea unora dintre aceştia în colectivele de cercetare ale departamentului.
* Dezvoltarea la studenţii interesaţi de această activitate, a imaginaţiei, gândirii creatoare, originalităţii, spiritului de iniţiativă şi inventivitate care să asigure formarea unor buni specialişti.

**RESURSA UMANĂ**

Factorul cel mai important de care depinde performanța didactică și de cercetare din cadrul departamentului este reprezentat de calitatea resursei umane. Investiția în dezvoltarea și perfecționarea continuă a resursei umane trebuie să fie o preocupare permanentă a conducerii departamentului, a facultății, a universității.

* Continuarea activității de promovare a personalului existent și atragerea de noi membrii în cadrul departamentului (în funcție de cerința specializării) pe criterii de competență, performanță și profesionalism.
* Consultarea colegilor în luarea deciziilor care privesc bunul mers al departamentului; organizarea de şedinţe periodice.
* Dezvoltarea dialogului cu studenţii, realizarea unor activităţi eficiente de tutorat la nivelul fiecărei grupe şi dezvoltarea unei colaborări eficiente şi continue cu reprezentanţii studenţilor din fiecare an de studiu.
* Sporirea receptivității cadrelor didactice la sugestiile și recomandările studenților.
* Îmbunătățirea relației student-profesor prin întărirea cooperării între tutore și studenți.
* Implicarea activă şi responsabilă a structurilor de conducere din departament în speță Consiliul Departamentului, în aplicarea strategiei de dezvoltare a Departamentului.
* Sprijinirea cercetării științifice studențești prin revigorarea cercurilor științifice ale studenților, cooptarea studenților în colective de cercetare din departament.

 Cele mai importante direcţii de acţiune ale directorului de departament ar putea fi sintetizate în două cuvinte-cheie: competenţă şi comunicare: directorul de departament ar trebui să se pună dinainte la punct cu principalele modalităţi tehnice de realizare (sau de completare) a actului didactic şi să împărtăşească cunoaşterea dobândită cu membrii departamentului (tutoriale, şedinţe de lucru etc.), facilitând, în acelaşi timp, învăţarea reciprocă prin schimbul de informaţii şi expertiză între membrii departamentului.

Prezentul Program Managerial are la bază experienţa dobândită pe parcursul anilor în calitate de titular de disciplină, responsabil program de studii de licență și masterat și de director de departament în ultimii 4 ani.

În realizarea obiectivelor acestui plan managerial mă bazez pe colaborarea cu structurile de conducere ale facultății și universității și pe sprijinul tuturor membrilor departamentului.

Programul conceput este deschis la nou, precum și la eventualele sugestii ale membrilor departamentului, iar ideile, concepţiile, obiectivele, măsurile și acțiunile prevăzute sunt perfectibile şi vor putea fi realizate doar împreună cu toţi membrii acestuia într-un climat de încredere, relaxat, colegial.

Am deplină încredere şi respect pentru toată comunitatea academică a universității, iar faptul că voi candida pentru funcţia de director de departament nu reprezintă un privilegiu, ci o imensă responsabilitate.

**Petroșani, 15.01.2024** Conf.univ.dr.ing. **FILIP Ofelia-Larisa**

